Akademia ken 225 kwalifikasies toe(Argieffoto) Die Afrikaanse privaat hoëronderwysinstelling Akademia het Vrydag 225 welverdiende kwalifikasies in absentia toegeken. Hierdie kwalifikasietoekennings is die meeste wat Akademia nog toegeken het, en ŉ reusetoename vanaf die instelling se eerste plegtigheid in 2013, waar tien kwalifikasies oorhandig is. Altesaam 128 grade, 14 gevorderde diplomas en 83 hoër sertifikate word vanjaar oorhandig. ŉ Groot jaarlikse toename in kwalifikasies word verwag namate Akademia se studentegetalle en programaanbod groei. Volgens Liana Venter, registrateur by Akademia, is die instelling veral trots op hierdie studente wat ondanks die ontwrigting en onsekere tye weens Covid-19 hulle studie suksesvol voltooi het. “Die studente se toewyding en doelgerigtheid gaan nie ongesiens verby nie en inspireer almal om hulle. By Akademia besef ons dat die jaar – gegewe omstandighede en veral omdat die meeste studente bedags werk – nie altyd maklik vir studente was nie, maar hulle het ons verwagtinge met uitnemende prestasies oortref.” Toppresteerders in die onderskeie programme is die studente met die hoogste prestasie in die kwalifikasie onder diegene wat ŉ minimum gemiddeld van 75% deur die loop van die program gehandhaaf het. Die volgende toppresteerders vir 2020 word in die besonder gelukgewens: Weens die inperkingsmaatreëls wat groot byeenkomste beperk, word Akademia genoodsaak om vanjaar se kwalifikasies in absentia te oorhandig. Daar word beoog om later vanjaar, sodra regulasies dit toelaat, ŉ amptelike erkenningsgeleentheid te hou om die prestasies te vier. “Studente het onverpoosd gewerk om hierdie kwalifikasies te voltooi, en Akademia-personeel sal graag saam met die afgestudeerde studente wil feesvier. Daarom is die erkenningsgeleentheid bloot uitgestel en nie afgestel nie,” sê Venter. Prof. Danie Goosen, akademiese hoof by Akademia, sê as ŉ roepingsgedrewe instelling is dit belangrik dat die afgestudeerde studente ook hulle roepingsbesef binne en ten dienste van hulle eie gemeenskap of gemeenskappe sal uitlewe. Goosen meen dat die instelling dit deur twee oorhoofse oogmerke bevorder, naamlik deur die lewering van hoogstaande opleiding asook diepgaande opvoeding. “Met ŉ fokus op opleiding stel Akademia ons studente in staat om die bes moontlike skoling in bepaalde dissiplines (onder meer die rekeningkunde, die onderwys, die reg, ondernemingsbestuur, die ekonomie en die politieke wetenskap) te ontvang.” Goosen glo verder dat studente só toegerus word om hulle plek ten volle in die arbeidswêreld in te neem en ŉ suksesvolle loopbaan te volg. Hy noem dat opvoeding aan die ander kant studente in staat stel om nie nét gespesialiseerde kennis van spesifieke dissiplines te ontvang nie, maar om noodsaaklike insig te ontwikkel om die samehang tussen die verskillende dissiplines te verstaan. “Akademia gaan uit van ŉ algemeen aanvaarde standpunt dat studente wat inderdaad die geheel kan raaksien ook in hulle menswees gevorm en verdiep word. Sodanige studente word by uitstek toegerus om ook die volwasse lewe met ŉ oop, kritiese en roepingsbewuste gesindheid te betree.” Uiteindelik word alumni gekweek wat met internasionaal erkende standaarde vergelyk, maar wat ook gevorm is met die oog op insig in die geheel van dinge. “Hoewel ons talle maatstawwe kan gebruik om ‘sukses’ aan te meet, beklemtoon Akademia met sukses dat ons afgestudeerde studente groot vreugde in die beroepslewe sal ervaar – ŉ vreugde wat spruit uit die wete dat hulle daardie gekose beroep op ŉ voortreflike wyse beoefen.” Akademia verwelkom graag 2020 se afgestudeerde studente as alumni, en wens hulle alle voorspoed toe met die loopbaanreis. “Ons wens vir hulle is om wesenlike verskille in die werkplek en in die gemeenskappe te maak waar hulle hulself bevind, en aktief betrokke by die alumni-netwerk te wees. Wie weet, dalk verwelkom ons hulle weer in die nabye toekoms vir verdere studie,” vertel Venter.